b'\n_START_ARTICLE_\nCrasna\n_START_SECTION_\nIstoric\n_START_PARAGRAPH_\nCercet\xc4\x83rile arheologice au scos la iveal\xc4\x83 date importante privitoare la continuitatea a\xc8\x99ez\xc4\x83rilor omene\xc8\x99ti \xc3\xaen zona ora\xc8\x99ului, dar prima men\xc8\x9biune documentar\xc4\x83 a satului Crasna are loc \xc3\xaentr-un document al domnitorului Alexandru cel Bun din 15 iunie 1431, prin care \xc3\xaent\xc4\x83rea vornicului Cupcici toate satele lui, printre care \xc8\x99i jum\xc4\x83tate din satul Crasna, cump\xc4\x83rat de la sp\xc4\x83tarul \xc8\x98andru, fiul lui Bali\xc8\x9b\xc4\x83 M\xc3\xa2ndricic\xc4\x83, fratele lui Mihail. Pergamentul se afl\xc4\x83 \xc3\xaen prezent la Arhivele Na\xc8\x9bionale din Bucure\xc8\x99ti. _NEWLINE_A\xc8\x99adar primul proprietar al Crasnei a fost sp\xc4\x83tarul \xc8\x98andru, care st\xc4\x83p\xc3\xa2nea satul cu mult \xc3\xaenainte de prima men\xc8\x9biune documentar\xc4\x83 de la 1431. H. H. Stahl sublinia faptul c\xc4\x83 din cele 755 de sate men\xc8\x9bionate \xc3\xaen documente p\xc3\xa2n\xc4\x83 la anul 1449, un num\xc4\x83r de 607 sate printre care \xc8\x99i Crasna - adic\xc4\x83 80,3% - au hotare str\xc4\x83vechi, de dinainte de \xc3\xaentemeierea Principatului Moldovei. _NEWLINE_Domnitorul \xc8\x98tefan cel Mare a trecut \xc8\x99i poposit \xc3\xaen Crasna Putnei, conform documentului din 15 ianuarie 1488 prin care confirm\xc4\x83 lui Stan \xc8\x99i fratelui s\xc4\x83u Dan satul Volhovice\xc8\x99tii \xc2\xabWolhowyczesciiey\xc2\xbb la Crasna, cump\xc4\x83rat de la Ion, fiul lui Petru Ro\xc8\x99ca, cu 200 de zlo\xc8\x9bi t\xc4\x83t\xc4\x83re\xc8\x99ti. Tradi\xc8\x9bia aminte\xc8\x99te la \xc3\xaenceputul secolului al XVI-lea ca proprietar al Crasnei pe starostele Grigora\xc8\x99, a\xc8\x99a-zisul logof\xc4\x83t. Acestuia i-ar fi urmat Iordache Cantacuzino, mare vistiernic, \xc8\x99i apoi Gheorghe Ursache care a l\xc4\x83sat-o mo\xc8\x99tenire fiului s\xc4\x83u Dumitra\xc8\x99 Ursache, sulger mare. _NEWLINE_La 30 iunie 1522, \xc8\x98tef\xc4\x83ni\xc8\x9b\xc4\x83 Voievod (1517-1527) d\xc4\x83ruie\xc8\x99te Episcopiei de R\xc4\x83d\xc4\x83u\xc8\x9bi un loc de prisac\xc4\x83, la ob\xc3\xa2r\xc8\x99ia Crasnei, anume Hruzca, unde a fost de demult prisaca domneasc\xc4\x83. Ulterior, la 11 ianuarie 1613, domnul Moldovei, \xc8\x98tefan al II-lea Tom\xc8\x99a (1611-1615), \xc3\xaent\xc4\x83re\xc8\x99te M\xc4\x83n\xc4\x83stirii Putna satul Crasna din \xc8\x9ainutul Suceava, d\xc4\x83ruit de Filoftei, fost episcop de Hu\xc8\x99i. Apoi, la 4 martie 1652, Ieremie, Ileana comisoaia \xc8\x99i Alexandra visterniceasa \xc3\xaempart \xc3\xaentre ele mo\xc8\x99iile r\xc4\x83mase de la p\xc4\x83rintele lor, logof\xc4\x83tul Gavrila\xc8\x99 Mateia\xc8\x99. _NEWLINE_La 1 mai 1696, fostul sulger Dumitra\xc8\x99co Ursachie vinde c\xc4\x83pitanului Alexandru Ilschi jum\xc4\x83tate de sat din Crasna, \xc8\x9ainutul Sucevei. La 15 iulie 1701, Constantin Duca voievod (1700-1703) \xc3\xaent\xc4\x83re\xc8\x99te Episcopiei R\xc4\x83d\xc4\x83u\xc8\x9bi \xe2\x80\x93 unde era Nicolae Vasilievici episcop \xe2\x80\x93 st\xc4\x83p\xc3\xa2nirea peste daniile domnilor de mai \xc3\xaenainte \xc8\x99i ale ctitorilor, printre care se pomene\xc8\x99te de un alt uric de la \xc8\x98tefan Voievod pentru un loc de prisac\xc4\x83 ce se cheam\xc4\x83 \xc3\xaen fundul Crasnii, numit Hru\xc8\x99ca._NEWLINE_La 10 august 1724, \xc3\xaen Ia\xc8\x99i, Mihai Racovi\xc8\x9b\xc4\x83 Voievod comunic\xc4\x83 lui Calistru, episcopul de R\xc4\x83d\xc4\x83u\xc8\x9bi, c\xc4\x83 jum\xc4\x83tate de Crasna, \xc8\x9ainutul Suceava, a trecut la Miron Gafenco, mo\xc8\x99tenire de la socrul s\xc4\x83u, c\xc4\x83pitanul Alexandru Ilschi. Cronica Episcopiei de R\xc4\x83d\xc4\x83u\xc8\x9bi ne arat\xc4\x83 c\xc4\x83 Episcopul Calistru a m\xc4\x83rturisit \xc3\xaen 9 martie 1727, tras la divan de Maria, v\xc4\x83duva lui Dumitra\xc8\x99co Ursachi, biv vel sulger mare, c\xc4\x83 jum\xc4\x83tate din satul Crasna este proprietatea lui Miron Gafenco. Judecata pentru aceast\xc4\x83 parte din Crasna s-a sf\xc3\xa2r\xc8\x99it abia \xc3\xaen 15 ianuarie 1730. La 15 ianuarie 1730, \xc3\xaen Ia\xc8\x99i, Grigore Ghica \xc3\xaent\xc4\x83re\xc8\x99te lui Miron Gafenco uricar, ginerele lui Alexandru c\xc4\x83pitanul, jum\xc4\x83tate din Crasna. Cealalt\xc4\x83 jum\xc4\x83tate de sat este a M\xc4\x83n\xc4\x83stirii Putna, care a primit-o de la r\xc4\x83posatul Calistru, fost episcop de R\xc4\x83d\xc4\x83u\xc8\x9bi. Cronica Episcopiei de R\xc4\x83d\xc4\x83u\xc8\x9bi ne arat\xc4\x83 c\xc4\x83 Antonie a devenit deja \xc3\xaen toamna anului 1729 mitropolit al \xc8\x9b\xc4\x83rii. El \xc3\xaent\xc4\x83ri \xc3\xaen 12 martie 1731 zapisul lui Miron Gafenco uricariul, c\xc4\x83tre Nicolai Talp\xc4\x83 privitor la jum\xc4\x83tate din Crasna, la care renun\xc8\x9base el mai \xc3\xaenainte \xc3\xaempreun\xc4\x83 cu Misail, egumenul M\xc4\x83n\xc4\x83stirii Putna. _NEWLINE_La 12 ianuarie 1736, Grigore al II-lea Ghica, domnul Moldovei, stabile\xc8\x99te lui Macarie egumenul \xc8\x99i soborului M\xc4\x83n\xc4\x83stirii Putna dreptul de a st\xc4\x83p\xc3\xa2ni satele Ostri\xc8\x9ba, Cozminul, Ropcea \xc8\x99i Crasna, \xc3\xaempresurate de Ion vornicul, Bainschie Dumitra\xc8\x99co, Sorocianul \xc8\x99i Gafenco \xc8\x99i de a \xc3\xaencasa dijma dup\xc4\x83 obicei. La 12 octombrie 1742, Constantin Mavrocordat, domnul Moldovei, porunce\xc8\x99te ispravnicilor de la \xc8\x9binuturi s\xc4\x83 \xc3\xaemplineasc\xc4\x83 de la vecinii pe care-i va ar\xc4\x83ta Miron Gafencu \xc3\xaempr\xc4\x83\xc8\x99tia\xc8\x9bi din satele sale Crasna, Ili\xc8\x99\xc4\x83u \xc8\x99i B\xc4\x83nila, c\xc3\xa2te doi lei. La 5 iunie 1751, Constantin M. Racovi\xc8\x9b\xc4\x83 Voevod \xc3\xaent\xc4\x83re\xc8\x99te lui Nicolae Ilschi partea sa de Crasna, \xc8\x9ainutul Sucevei. _NEWLINE_La 5 noiembrie 1761, avem documentul de hot\xc4\x83rnicie a satului Crasna: \xe2\x80\x9eDin porunca luminatului prea \xc3\xaen\xc4\x83l\xc8\x9bat Domnul nostru M\xc4\x83ria sa, Grigore Ioan Voevod, am fost r\xc3\xa2ndui\xc8\x9bi hotarnici la satele sfintei M\xc4\x83n\xc4\x83stiri Putna ce au avut la \xc8\x9binutul Socevii, pentru care au j\xc4\x83luit M\xc4\x83riei Sali lui Vod\xc4\x83 sfin\xc8\x9bia sa Pahomii egumenul cu tot soborul m\xc4\x83n\xc4\x83stirii Putna c\xc4\x83 s-au \xc3\xaempresurat mo\xc8\x99iile m\xc4\x83n\xc4\x83stirii de c\xc4\x83tr\xc4\x83 unii \xc8\x99i al\xc8\x9bii din megie\xc8\x99ii ce s\xc4\x83 hot\xc4\x83r\xc4\x83scu cu mo\xc8\x99iile m\xc4\x83n\xc4\x83stirii, \xc8\x99i av\xc3\xa2nd m\xc4\x83n\xc4\x83stirea o mo\xc8\x99iea gium\xc4\x83tate de sat de Crasna pe apa Siri\xc8\x9b\xc4\x83lului, dat\xc4\x83 daniea de la r\xc4\x83pousatul Filothei, episcopul Hu\xc8\x99ilor, ce-au fost de postrih de m\xc4\x83n\xc4\x83stirea Putna, dup\xc4\x83 cum anume arat\xc4\x83 \xc3\xaen doa\xc4\x83 ispisoace domne\xc8\x99ti de la r\xc4\x83pousa\xc8\x9bii lumina\xc8\x9bii Domni, care ispisoace \xc3\xaent\xc4\x83rescu st\xc4\x83p\xc3\xa2nirea m\xc4\x83n\xc4\x83stirii pe aceast\xc4\x83 gium\xc4\x83tate de sat care o st\xc4\x83p\xc3\xa2ne\xc8\x99te Alexandru Ilschi carele fiind a\xc8\x99ezat \xc8\x99i cu \xc8\x99idere acolo \xc8\x99i c\xc4\x83lc\xc3\xa2nd hotarul satului peste tot cuprinz\xc3\xa2nd \xc8\x99i slujba a tuturor oamenilor ce l\xc4\x83cuescu acolo s\xc4\x83 lipsea m\xc4\x83n\xc4\x83stirea Putna de tot venitul \xc8\x99i folosul acii mo\xc8\x99ii, \xc8\x99i noi dup\xc4\x83 poronc\xc4\x83 ce-am avut a hot\xc4\x83r\xc4\x83 mo\xc8\x99iile m\xc4\x83n\xc4\x83stirii am f\xc4\x83cut cercetare \xc8\x99i pentru hotarul acii mo\xc8\x99ii fiind \xc8\x99i Alexandru Ilschi de fa\xc8\x9b\xc4\x83 \xc8\x99i aceast\xc4\x83 mo\xc8\x99ie fiind \xc3\xaentre mun\xc8\x9bi merg\xc3\xa2nd hotarul ei la apus \xc8\x99i la r\xc4\x83s\xc4\x83rit \xc8\x99i av\xc3\xa2nd opcine de mun\xc8\x9bi mari despre \xc3\xaenbe p\xc4\x83r\xc8\x9bile \xc3\xaenpregiur nu s-au mai \xc3\xaens\xc4\x83mnat cu alte s\xc4\x83mni, fiind hot\xc4\x83r\xc3\xa2t\xc4\x83 cu opcinile mun\xc8\x9bilor \xc8\x99i numai pe vale prin mijlocul mo\xc8\x99ii are pu\xc8\x9bintel c\xc3\xa2mpu \xc8\x99i poeni \xc8\x99i m\xc4\x83sur\xc3\xa2ndu-s\xc4\x83 lungul mo\xc8\x99iei prin mijlocul mo\xc8\x99iei \xc8\x99i a c\xc3\xa2mpului s-au aflat o sut\xc4\x83 dou\xc4\x83zeci de funii \xc8\x99i funie de dou\xc4\x83zeci st\xc3\xa2njeni \xc8\x99i st\xc3\xa2nj\xc4\x83nul de opt palme domne\xc8\x99ti, s-au \xc3\xaens\xc4\x83mnat cu optu pietri hotar\xc4\x83 care s-au pus \xc3\xaen lungul c\xc3\xa2mpului desp\xc4\x83r\xc8\x9bind mijlocul r\xc4\x83m\xc4\x83ind gium\xc4\x83tate de c\xc3\xa2mpu \xc3\xaen parte de sus \xc8\x99i gium\xc4\x83tate \xc3\xaen parte de gios, \xc8\x99i \xc3\xaentr-aceast\xc4\x83 m\xc4\x83sur\xc4\x83 prin mijlocul c\xc3\xa2mpului r\xc4\x83m\xc3\xa2ne \xc8\x99i sili\xc8\x99te t\xc4\x83et\xc4\x83 \xc3\xaen dou\xc4\x83 \xc8\x99i s-au dat gium\xc4\x83tate de sat parte de gios \xc3\xaen parte m\xc4\x83n\xc4\x83stirii despre mun\xc8\x9bii Vicovilor, \xc8\x99i cu poiana slatinii ce iaste \xc3\xaen mun\xc8\x9bi despre Vicove, \xc8\x99i pe aceast\xc4\x83 parte a m\xc4\x83n\xc4\x83stirii ce iaste pe din gios cuprinde \xc8\x99i apa Siri\xc8\x9b\xc4\x83lului, iar\xc4\x83 parte ce din sus a Crasnei au r\xc4\x83mas \xc3\xaen parte lui Alexandru Ilschi, cu poiana din pogorul Crasnei ce s\xc4\x83 nume\xc8\x99te despre p\xc3\xa2r\xc3\xa2ul Corbului cuprinz\xc3\xa2nd gium\xc4\x83tate de sili\xc8\x99te \xc8\x99i pe parte din sus a lui Ilschi, \xc8\x99i m\xc4\x83sura sili\xc8\x99tii \xc3\xaenc\xc4\x83 s\xc4\x83 se \xc8\x99tie c\xc4\x83 au cuprinsu 16 odgoane. Iar\xc4\x83\xc8\x99i cu aceea\xc8\x99i funii ce s-au m\xc4\x83surat \xc8\x99i celalalt c\xc3\xa2mpu, \xc8\x99i aceast\xc4\x83 m\xc4\x83sur\xc4\x83 a sili\xc8\x99tii s-au t\xc4\x83et \xc3\xaen dou\xc4\x83 \xc8\x99i \xc3\xaen capul hotarului despre r\xc4\x83s\xc4\x83rit os\xc4\x83bit de piatra ce iaste pus\xc4\x83 \xc3\xaen capul hotarului, \xc3\xaen pogor, s-au f\xc4\x83cut \xc8\x99i bour \xc3\xaentr-un arin \xc8\x99i taea peste topli\xc8\x9b\xc4\x83 \xc8\x99i piste apa Siri\xc8\x9b\xc4\x83lului pe la un bour ce s-au mai f\xc4\x83cut \xc3\xaentr-un brad, de acolo apuc\xc4\x83 opcina spre Vicove care s\xc4\x83 \xc3\xaenpreun\xc4\x83 cu alte opcine ce \xc3\xaencungiur\xc4\x83 hotarul despre Vicove. Iar\xc4\x83 piatra ce s-au pus \xc3\xaen fundul c\xc3\xa2mpului despre apus, ce caut\xc4\x83 \xc3\xaen prislop spre apus p\xc3\xa2n\xc4\x83 \xc3\xaen opcina ce s\xc4\x83 hot\xc4\x83r\xc4\x83\xc8\x99te Crasna cu Banila, \xc8\x99i aceast\xc4\x83 piatr\xc4\x83 desparte opcina \xc3\xaen dou\xc4\x83 \xc8\x99i ob\xc3\xa2r\xc8\x99iile ce s\xc4\x83 pr\xc4\x83vale din opcin\xc4\x83 de curgu c\xc4\x83tr\xc4\x83 Siri\xc8\x9b\xc4\x83l, s\xc4\x83 fie a p\xc4\x83r\xc8\x9bii de gios, iar\xc4\x83 ob\xc3\xa2r\xc8\x99iile p\xc3\xa2railor C\xc4\x83cacii ce curgu c\xc4\x83tr\xc4\x83 parte de sus s\xc4\x83 fie a p\xc4\x83r\xc8\x9bii de sus. \xc3\x8entr-acesta\xc8\x99 chip s-au dat hotar despre am\xc3\xa2ndou\xc4\x83 p\xc4\x83r\xc8\x9bile cu dreptate ce s-au c\xc4\x83zut \xc8\x99i a\xc8\x99a s\xc4\x83 aib\xc4\x83 a-\xc8\x99 st\xc4\x83p\xc3\xa2ni cine\xc8\x99 parte sa, \xc3\xaen s\xc4\x83mnile ce s-au ar\xc4\x83tat mai sus \xc8\x99i pe hot\xc4\x83r\xc3\xa2re ce s-au f\xc4\x83cut. Am dat aceast\xc4\x83 m\xc4\x83rturie hotarnic\xc4\x83 la m\xc3\xa2na p\xc4\x83rin\xc8\x9bilor c\xc4\x83lug\xc4\x83ri de Putna ca s\xc4\x83 le fie de cradin\xc8\x9b\xc4\x83.\xe2\x80\x9d_NEWLINE_La 11 martie 1762, mitropolitul Gavril Callimachi al Moldovei, \xc3\xaempreun\xc4\x83 cu doi boieri d\xc4\x83 m\xc4\x83rturie pentru Crasna, \xc8\x9binutul Sucevei, din care: jum\xc4\x83tate este a M\xc4\x83n\xc4\x83stirii Putna, iar jum\xc4\x83tate a lui Alexandru Ilschi. La 2 septembrie 1762, Grigore Callimachi, domnul Moldovei, \xc3\xaent\xc4\x83re\xc8\x99te M\xc4\x83n\xc4\x83stirii Putna jum\xc4\x83tate din satul Crasna aflat \xc3\xaen \xc8\x9binutul Sucevei. La 13 ianuarie 1764, domnitorul Grigore Callimachi \xc3\xael \xc3\xaen\xc8\x99tiin\xc8\x9beaz\xc4\x83 pe egumenul Pahomie \xc8\x99i pe \xc3\xaentregul sobor de la M\xc4\x83n\xc4\x83stirea Putna c\xc4\x83 a scutit satele m\xc4\x83n\xc4\x83stirii, printre care \xc8\x99i Crasna, de conace, podvezi, cai de olac, sol\xc4\x83rit, fol\xc4\x83rit de pielicele, ca\xc8\x99caval \xc8\x99i de alte d\xc4\x83ri. De asemenea, a interzis vornicilor de Suceava, c\xc4\x83pitanilor de T\xc3\xa2rgul Siretului, \xc8\x99ugubinarilor \xc8\x99i altor globnici s\xc4\x83 pun\xc4\x83 impozit pentru oamenii m\xc4\x83n\xc4\x83stirii. _NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Crasna a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Storojine\xc8\x9b (\xc3\xaen german\xc4\x83 Storozynetz). _NEWLINE_\xc3\x8en anul 1774, Consiliul Aulic de R\xc4\x83zboi \xc3\xaentocme\xc8\x99te o list\xc4\x83 a satelor Bucovinei luate \xc3\xaen eviden\xc8\x9b\xc4\x83 de Oficiul Cadastral cezaro-cr\xc4\x83iesc \xc8\x99i \xc3\xaentinderea lor \xc3\xaen jug\xc4\x83re \xc8\x99i st\xc3\xa2njeni. Afl\xc4\x83m c\xc4\x83 satul Crasna era denumit la pozi\xc8\x9bia 120 a listei Krasna (Ilschy) \xc8\x99i avea o suprafa\xc8\x9b\xc4\x83 de 12.360 ari \xc8\x99i 378.7 st\xc3\xa2njeni; iar la pozi\xc8\x9bia 121 apare Krasna (Cameral) ce avea o suprafa\xc8\x9b\xc4\x83 de 3167 ari \xc8\x99i 26.6 st\xc3\xa2njeni. La 5 octombrie 1777, locuitorii satului Crasna au depus jur\xc4\x83m\xc3\xa2ntul de credin\xc8\x9b\xc4\x83 c\xc4\x83tre Casa de Habsburg. La 23 ianuarie 1782, \xc3\xaen fa\xc8\x9ba comisiei austriece apar ieromonahul Ioasaf \xc8\x99i c\xc4\x83lug\xc4\x83rul Atanasie \xc8\x99i declar\xc4\x83 c\xc4\x83 M\xc4\x83n\xc4\x83stirea Putna a fost zidit\xc4\x83 de \xc8\x98tefan cel Mare \xc3\xaen anul 1466. \xc3\x8en Bucovina, M\xc4\x83n\xc4\x83stirea Putna st\xc4\x83p\xc3\xa2ne\xc8\x99te 14 mo\xc8\x99ii din \xc8\x9binutul Sucevei, printre care \xc8\x99i jum\xc4\x83tate din Crasna. _NEWLINE_Un document datat \xc3\xaen 15 mai 1784 la Viena, men\xc8\x9bioneaz\xc4\x83 c\xc4\x83 Taddeus Piethner von Lichtenfels, consilier aulic \xc8\x99i comisar imperial, \xc3\xaenainteaz\xc4\x83 C\xc4\x83m\xc4\x83rii Aulice \xe2\x80\x93 Sec\xc8\x9bia monetar\xc4\x83 \xc8\x99i montanistic\xc4\x83 (Hofkammer in Munz und Bergwesen) raportul s\xc4\x83u detaliat privitor la c\xc4\x83l\xc4\x83toria \xc3\xaentreprins\xc4\x83 \xc3\xaen Bucovina \xc3\xaen toamna anului 1783, cu scopul de a cerceta resursele de sare ale provinciei. S-a prospectat Slatina din Crasna, din punct de vedere hidrostatic, chimic, al salinit\xc4\x83\xc8\x9bii, geografic \xc8\x99i geologic. \xc3\x8en urma acestor prospec\xc8\x9biuni, von Lichtenfels propune, \xc3\xaentre altele, continuarea prospec\xc8\x9biunilor \xc3\xaen Crasna, fiind numit Hofmann, substitut al Tribunalului minier din Bucovina, \xc3\xaen func\xc8\x9bia de \xc8\x99ef al acestor lucr\xc4\x83ri de prospectare \xc8\x99i exploatare a s\xc4\x83rii. La 16 octombrie 1784, stare\xc8\x9bul Paisie \xc8\x99i ecleziarhul Gherasim al M\xc4\x83n\xc4\x83stirii Putna trimit Consistorului Episcopal un document cu mun\xc8\x9bii care s-au arendat, mo\xc8\x99iile de pe Suceava care nu s-au arendat, iar printre mo\xc8\x99iile de pe Siret date \xc3\xaen arend\xc4\x83 sunt \xc8\x99i cele din Crasna-Ciudei. _NEWLINE_La 14 ianuarie 1787, Alexandru Ilschi \xc3\xaenzestreaz\xc4\x83 pe fiica sa Anastasia, c\xc4\x83s\xc4\x83torit\xc4\x83 cu Vasile Vasilco, d\xc3\xa2ndu-i lucruri din cas\xc4\x83. La 15 decembrie 1787, Sanda Volcinceasa, fiica lui Nicolai Ilschi, vinde fratelui ei, Alexandru Ilschi o treime din un sfert din Crasna. \xc3\x8entr-un dosar de eviden\xc8\x9be financiare din Lemberg din 25 iunie 1788, certificat sub semn\xc4\x83tura reprezentantului imperial Joseph von Brigiolo, sunt men\xc8\x9biona\xc8\x9bi doi boieri ("masili") din Crasna \xc8\x99i anume: Alexandru Ilschi \xe2\x80\x93 care pl\xc4\x83tise suma de 11 florini \xc8\x99i 2 crei\xc8\x9bari \xe2\x80\x93 \xc8\x99i Gheorghie Galerie \xe2\x80\x93 cu suma de 44 crei\xc8\x9bari. La 12 martie 1794, la Cern\xc4\x83u\xc8\x9bi, are loc urm\xc4\x83toarea \xc3\xaenvoial\xc4\x83: verii Ilschi primesc un sfert din Crasna \xc8\x99i cedeaz\xc4\x83 p\xc4\x83r\xc8\x9bile din Vilaucea \xc8\x99i Zamostia, d\xc3\xa2nd \xc3\xaen plus suma de 1000 lei. La 10 februarie 1796, Gheorghe Galerie, Alexandru Ilschi \xc8\x99i Sanda Volcinceasa st\xc4\x83p\xc3\xa2neau \xc3\xaempreun\xc4\x83 un sfert din Crasna. _NEWLINE_La data de 20 mai 1798, \xc3\xaen Crasna se \xc3\xaencheie testamentul Mariei Galer, fiica lui Neculai Ilschi \xc8\x99i a Ilinchii, n\xc4\x83scut\xc4\x83 Flondor. Ea las\xc4\x83 fiilor ei Ioni\xc8\x9b\xc4\x83, Costachi \xc8\x99i \xc8\x98tefan partea ei din Crasna, anume o \xc8\x99esime din jum\xc4\x83tate. La 1 noiembrie 1798, este un document prin care Alexandru Ilschi d\xc4\x83ruie\xc8\x99te fiilor s\xc4\x83i Iordachi \xc8\x99i Ilie, a \xc8\x99asea parte din tot satul Crasna. La 5 iunie 1799 \xc3\xaen Crasna, Alexandru Ilschi, fiul lui Nicolai Ilschi \xc3\xae\xc8\x99i face testamentul, d\xc3\xa2nd fiilor s\xc4\x83i Iordachi \xc8\x99i Ilie a \xc8\x99asea parte de Crasna \xc8\x9binutul Siretelui, ba\xc8\x99tin\xc4\x83 \xc8\x99i cump\xc4\x83r\xc4\x83tur\xc4\x83, \xc8\x99i a dou\xc4\x83sprezecea parte din Crasna cump\xc4\x83rat\xc4\x83 de la Toader T\xc4\x83utul._NEWLINE_La 25 aprilie 1825, are loc schimbul \xc3\xaentre Ilie von Ilschi \xc8\x99i nepotul s\xc4\x83u Dumitrachi, fiul r\xc4\x83posatului Iordachi Ilschi clucer, care a fost frate cu Ilie Ilschi. La 30 august 1834, \xc3\xaen Crasna, Ilie Ilschi d\xc4\x83ruie\xc8\x99te nepotului s\xc4\x83u de sor\xc4\x83 Dumitrachi Vasilco p\xc4\x83r\xc8\x9bile sale de mo\xc8\x99ie din Budeni\xc8\x9ba, ce-i sunt cump\xc4\x83r\xc4\x83tur\xc4\x83. Vasilco va intra \xc3\xaen st\xc4\x83p\xc3\xa2nirea lor dup\xc4\x83 moartea lui Ilie Ilschi \xc8\x99i a so\xc8\x9biei sale Ileana. La 6 iulie 1835, Ilie Ilschi d\xc4\x83ruie\xc8\x99te nepotului s\xc4\x83u de sor\xc4\x83 Emanuil St\xc3\xa2rcea \xc8\x99i so\xc8\x9biei acestuia Ilinca Ralea, fiica c\xc4\x83minarului \xc8\x99i a svetnicului de coleghie a \xc3\xaemp\xc4\x83r\xc4\x83\xc8\x9biei Rosiei, Zamfirache Ralea \xc8\x99i a so\xc8\x9biei sale Zmaranda, sor\xc4\x83 cu Ileana, so\xc8\x9bia lui Ilie Ilschi, mo\xc8\x99ia Crasna cu casele zidite, mori, cr\xc3\xa2\xc8\x99me, velni\xc8\x9b\xc4\x83, pot\xc4\x83\xc8\x99\xc4\x83rii, sticl\xc4\x83rie. Va intra \xc3\xaen st\xc4\x83p\xc3\xa2nire dup\xc4\x83 moartea so\xc8\x9bilor Ilschi._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satele Crasna-Ilschi \xc8\x99i Crasna Putnei au f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Flondoreni a jude\xc8\x9bului Storojine\xc8\x9b. \xc3\x8en perioada interbelic\xc4\x83, popula\xc8\x9bia era format\xc4\x83 aproape \xc3\xaen totalitate din rom\xc3\xa2ni._NEWLINE_Ca urmare a Ultimatumului sovietic din 26-27 iunie 1940, jum\xc4\x83tate din Bucovina istoric\xc4\x83 (fostele jude\xc8\x9be interbelice ale Rom\xc3\xa2niei, Cern\xc4\x83u\xc8\x9bi, Storojine\xc8\x9b \xc8\x99i o parte din jude\xc8\x9bul R\xc4\x83d\xc4\x83u\xc8\x9bi), plasa Her\xc8\x9ba din fostul jude\xc8\x9b Dorohoi, ce nu erau men\xc8\x9bionate \xc3\xaen Pactul Ribbentrop-Molotov (\xc3\xaencheiat \xc3\xaentre Germania fascist\xc4\x83 \xc8\x99i Rusia comunist\xc4\x83 \xc3\xaen 23 august 1939 la Moscova), au fost r\xc4\x83pite Rom\xc3\xa2niei cu for\xc8\x9ba \xc8\x99i anexate de URSS la 28 iunie 1940. Nordul Bucovinei \xc8\x99i plasa Her\xc8\x9ba au revenit \xc3\xaen componen\xc8\x9ba Rom\xc3\xa2niei \xc3\xaen perioada 1941-1944, fiind reocupat\xc4\x83 de c\xc4\x83tre URSS \xc3\xaen aprilie 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene. _NEWLINE_Autorit\xc4\x83\xc8\x9bile sovietice au hot\xc4\x83r\xc3\xa2t unirea vechilor localit\xc4\x83\xc8\x9bi interbelice Crasna Ilschi \xc8\x99i Crasna Putnei, form\xc3\xa2nd o singur\xc4\x83 localitate, Crasna-Ilschi. \xc3\x8en anul 1968, a primit statutul de a\xc8\x99ezare urban\xc4\x83 (ora\xc8\x99)._NEWLINE_\xc3\x8encep\xc3\xa2nd din anul 1991, ora\xc8\x99ul Crasna face parte din raionul Storojine\xc8\x9b al regiunii Cern\xc4\x83u\xc8\x9bi din cadrul Ucrainei. Conform recens\xc4\x83m\xc3\xa2ntului din anul 1989, num\xc4\x83rul locuitorilor care s-au declarat rom\xc3\xa2ni plus "moldoveni" era de 7.079 (7.004+75), adic\xc4\x83 91,11% din popula\xc8\x9bia localit\xc4\x83\xc8\x9bii. \xc3\x8en sat, mai locuiau 467 ucraineni, 148 ru\xc8\x99i, 46 poloni, 7 evrei \xc8\x99i 22 de alt\xc4\x83 etnie . \xc3\x8en prezent, ora\xc8\x99ul are 9.122 locuitori. Conform deputatului rom\xc3\xa2n \xc3\xaen Rada Ucrainean\xc4\x83, Ion Popescu, Crasna este \xc3\xaen prezent \xe2\x80\x9ecea mai mare localitate rom\xc3\xa2neasc\xc4\x83 \xc3\xaen Bucovina de Nord \xc8\x99i \xc3\xaen regiunea Cern\xc4\x83u\xc8\x9bi din Ucraina\xe2\x80\x9d._NEWLINE_\xc3\x8en anul 1940 URSS-ul i-a alipit satului Crasna-Ilschi teritorii din , StrajaFalc\xc4\x83u  \xc5\x9fiVicovu_de_Sus'